Άντονι Μπλίνκεν

Ο Άντονι Τζον Μπλίνκεν (αγγλ. Anthony John Blinken, 16 Απριλίου 1962), είναι Αμερικανός κυβερνητικός αξιωματούχος και διπλωμάτης, που υπηρέτησε ως 71ος Υπουργός Εξωτερικών των ΗΠΑ από το 2021 έως το 2025 στην Κυβέρνηση του Τζο Μπάιντεν. Είναι μέλος του Δημοκρατικού Κόμματος.

Επίσης, εχει διατελέσει Υφυπουργός Εξωτερικών από το 2015 έως το 2017, καθώς και Αναπληρωτής Σύμβουλος Εθνικής Ασφάλειας των ΗΠΑ.

 Βιογραφία 
Ο Μπλίνκεν, γεννήθηκε το 1962 στην Νέα Υόρκη, από γονείς Εβραϊκής καταγωγής. Μεγάλωσε στην Νέα Υόρκη και στο Παρίσι.

Αφού αποφοίτησε από το Λύκειο "Jeannine Manuel" του Παρισιού, επέστρεψε στις Ηνωμένες Πολιτείες, για να σπουδάσει Κοινωνικές Επιστήμες στο Πανεπιστήμιο του Χάρβαρντ (1980-1984). Ύστερα από την αποφοίτησή του από το Χάρβαρντ, πήγε στην Νέα Υόρκη, για να σπουδάσει Νομική στο Πανεπιστήμιο Κολούμπια, από το οποίο έλαβε πτυχίο το 1988.

 Καριέρα 
Κατά τα φοιτητικά του χρόνια, εργάστηκε ως αρθρογράφος σε εφημερίδες και περιοδικά. Η πρώτη του ενασχόληση έγινε όταν έγινε στέλεχος της καμπάνιας του τότε Δημοκρατικού υποψηφίου για την Προεδρία των ΗΠΑ, Μάικλ Δουκάκη, το 1988.

 Προεδρία Κλίντον 
Από το 1994 έως το 2001, εργάστηκε ως μέλος του προσωπικού του Συμβουλίου Εθνικής Ασφάλειας των ΗΠΑ. Από το 1994 έως το 1998, ήταν Ειδικός Βοηθός στον Πρόεδρο αρμόδιος για τον στρατηγικό σχεδιασμό, ενώ από το 1999 έως 2001, ήταν αρμόδιος για τις Ευρωπαϊκές και τις Καναδικές υποθέσεις.

 Προεδρία Μπους 
Το 2002, ο Μπλίνκεν, διορίστηκε διευθυντής προσωπικού για την Επιτροπή Εξωτερικών Σχέσεων της Γερουσίας των ΗΠΑ, θέση στην οποία παρέμεινε έως το 2008. Εκείνη την περίοδο, ήταν βοηθός του τότε Προέδρου της Επιτροπής (και μετέπειτα Αντιπροέδρου και Προέδρου των ΗΠΑ), Τζο Μπάιντεν.

Επίσης, εκείνη την περίοδο, ήταν ανώτερος συνεργάτης στο Κέντρο Στρατηγικών και Διεθνών Σπουδών του Πανεπιστημίου Τζορτζτάουν.

 Προεδρία Ομπάμα 
Από το 2009 έως το 2013, ο Μπλίνκεν, διατέλεσε Σύμβουλος Εθνικής Ασφάλειας στον τότε Αντιπρόεδρο των Ηνωμένων Πολιτειών, Τζο Μπάιντεν. Από το 2013 έως το 2015, υπηρέτησε Αναπληρωτής Σύμβουλος Εθνικής Ασφάλειας των ΗΠΑ, στον τότε Πρόεδρο Ομπάμα.

Στις 7 Νοεμβρίου 2014, ο Μπαράκ Ομπάμα ανακοίνωσε ότι θα διορίσει τον Μπλίνκεν, Υφυπουργό Εξωτερικών των ΗΠΑ, θέση την οποία έλαβε ύστερα από επιβεβαίωση της Γερουσίας, τον Ιανουάριο του 2015.

 Υπουργός Εξωτερικών των ΗΠΑ (2021-) 
μικρογραφία|217x217px|Ο Τονι Μπλίνκεν, ορκιζόμενος ως Υπουργός Εξωτερικών, από την Αντιπρόεδρο Χάρις - (26/01/2021).
Στις 22 Νοεμβρίου 2020, ο εκλεγμένος Πρόεδρος Τζο Μπάιντεν, ανακοίνωσε τον Άντονι Μπλίνκεν, ως υποψήφιο για τη θέση του Υπουργού Εξωτερικών των Ηνωμένων Πολιτειών.

Στις 25 Ιανουαρίου 2021, η Επιτροπής Εξωτερικών Σχέσεων της Γερουσίας, επικύρωσε τον διορισμό του Μπλίνκεν, με ψηφοφορία 15 υπέρ και 3 κατά.

Στις 26 Ιανουαρίου 2021, η ολομέλεια της Γερουσίας των ΗΠΑ, επιβεβαίωσε τον διορισμό του Μπλίνκεν, ως 71ου Υπουργού Εξωτερικών των Ηνωμένων Πολιτειών, με ψηφοφορία 78 υπέρ και 22 κατά. Την ίδια ημέρα, ορκίστηκε στο αξίωμα.

 Δείτε ακόμα 
 Στέιτ Ντιπάρτμεντ
 Υπουργός Εξωτερικών των Ηνωμένων Πολιτειών
 Υπουργικό Συμβούλιο των ΗΠΑ
 Υπουργικό Συμβούλιο του Τζο Μπάιντεν

 Παραπομπές 

Κατηγορία:Υπουργοί των ΗΠΑ
Κατηγορία:Υπουργοί εξωτερικών των ΗΠΑ
Κατηγορία:Στέιτ Ντιπάρτμεντ
Κατηγορία:Αξιωματούχοι του Στέιτ Ντιπάρτμεντ
Κατηγορία:Αμερικανοί διπλωμάτες
Κατηγορία:Αμερικανοί πολιτικοί
Κατηγορία:Πολιτικοί του Δημοκρατικού Κόμματος (ΗΠΑ)